Source: http://njt.hu/cgi_bin/njt_doc.cgi?docid=139435.202531
Timestamp: 2018-01-21 22:28:11
Document Index: 12440747

Matched Legal Cases: ['bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', '§ 9']

2011. évi CXXXI. törvény
a bírósági eljárások ésszerű időn belül való befejezésének biztosítása érdekében egyes bírói álláshelyek betöltésének átmeneti szabályairól
a bírósági eljárások ésszerű időn belül való befejezésének biztosítása érdekében egyes bírói álláshelyek betöltésének átmeneti szabályairól1
A bírósági eljárások ésszerű időn belül való befejezésének biztosítása érdekében az Országgyűlés a következő törvényt alkotja:
1. A törvény hatálya
1 . § Az e törvény mellékletében (a továbbiakban: Melléklet) meghatározott bírói álláshelyek betöltésére irányuló eljárásokban a bírák jogállásáról és javadalmazásáról szóló 1997. évi LXVII. törvényt (a továbbiakban: Bjt.) az e törvényben foglalt eltérésekkel kell alkalmazni.
2. A bírói pályázati eljárás
2. § (1) Az ítélőtábla, a Fővárosi Bíróság, valamint a megyei bíróság elnöke (a továbbiakban együtt: elnök) 2011. október 31. napjáig meghatározza, hogy a pályázat kiírójának a Mellékletben meghatározott számú álláshely betöltése érdekében az ítélőtáblán mely ügyszakban, továbbá a Fővárosi Bíróság és a megyei bíróság illetékességi területéhez tartozó mely kerületi, illetve városi bíróságokon milyen ügyszakban kell pályázatot kiírnia.
(2) A pályázat kiírója a pályázatot 2011. november 15. napjáig írja ki. A pályázat kiírója az elnök által meghatározottaktól nem térhet el.
(3) A pályázat benyújtásának határideje 2011. december 15. napja.
(4) A pályázatban fel kell tüntetni a pályázó rövid úton történő elérhetőségét (elektronikus levélcím, telefon-, illetve telefax-szám).
3. § (1) Hiányos pályázat esetén az elnök a pályázót a pályázat beérkezését követő öt munkanapon belül rövid úton és postai úton is felhívja a hiányok pótlására. A pályázó a hiányokat legkésőbb a bírói tanács általi meghallgatáson pótolhatja.
(2) Ha a pályázó legkésőbb a bírói tanács általi meghallgatáson nem pótolja a hiányokat, a bírói tanács elnöke tájékoztatja a pályázót arról, hogy a pályázat érvényessége az elnök későbbi döntésétől függ, ezt követően a pályázót meghallgatja.
4. § (1) A Bjt. 8. § (2) bekezdésében foglaltakat azzal az eltéréssel kell alkalmazni, hogy a pályázókat a bírói tanács 2012. január 31. napjáig hallgatja meg. A pályázót a pályaalkalmassági vizsgálati eredmény bevárása nélkül is meg kell hallgatni.
(2) A bírói tanács a rangsor kialakítása során nem veszi figyelembe a pályaalkalmassági vizsgálat eredményét, sem annak esetleges hiányát.
(3) Ha a pályázó érvényes pályaalkalmassági vizsgálati eredménnyel nem rendelkezik, a pályaalkalmassági vizsgálat eredményét 2012. január 31. napjáig kell benyújtani.
(4) Az elnök a pályázati rangsort és a pályázatokat, valamint a javaslatát 2012. február 1. napja és 2012. február 10. napja között küldi meg a pályázat elbírálójának.
3. A Fővárosi Bíróság illetékességi területéhez tartozó kerületi bíróságokon betöltendő álláshelyekre vonatkozó eltérő rendelkezések
5. § Az 1–4. §-ban foglalt rendelkezéseket a Fővárosi Bíróság illetékességi területéhez tartozó kerületi bíróságokon (a továbbiakban: kerületi bíróságok) betöltendő bírói álláshelyekre kiírt pályázat esetében a 6–7. §-ban foglalt eltérésekkel kell alkalmazni.
6. § A kerületi bíróságokon betöltendő bírói álláshelyekre egy összesített pályázatot kell kiírni akként, hogy a pályázati felhívásban fel kell tüntetni, hogy az álláshelyek milyen ügyszakokban (polgári vagy büntető), és ezen belül mely kerületi bíróságokon kerülnek meghirdetésre. Az egyes ügyszakokon belül a pályázati feltételeket egységesen kell meghatározni.
7. § (1) A pályázó egy pályázatot nyújt be. A pályázatban meg kell jelölni, hogy melyik ügyszakra kíván pályázatot benyújtani, és amennyiben mindkettőre, akkor melyiket részesíti előnyben. A pályázó ügyszakonként a kerületi bíróságok között sorrendet állít fel.
(2) A bírói tanács a pályázók meghallgatását követően az egyes ügyszakokon belül rangsort állít fel a pályázók között.
(3) Az elnök a (2) bekezdésben meghatározott rangsor alapján, a pályázó (1) bekezdés szerinti nyilatkozatának megfelelően javaslatot tesz a pályázat elbírálására.
8. § E törvény a kihirdetését követő napon lép hatályba.
9. § A Bjt. a következő 137/A. §-sal egészül ki:
„137/A. § Ha annak a bírónak szűnik meg a szolgálati viszonya, aki a rá irányadó öregségi nyugdíjkorhatárt betöltötte vagy 2012. december 31-ig tölti be, az így megüresedő bírói álláshelyre 2012. január 1-jéig pályázat nem írható ki.”
Melléklet a 2011. évi CXXXI. törvényhez
A betöltendő bírói álláshelyek területi megoszlása
A betöltendő bírói
álláshelyek száma
a Fővárosi Ítélőtáblán
a Győri Ítélőtáblán
a Fővárosi Bíróság illetékességi területéhez tartozó kerületi bíróságokon
a Bács-Kiskun Megyei Bíróság illetékességi területéhez tartozó helyi bíróságokon
a Baranya Megyei Bíróság illetékességi területéhez tartozó helyi bíróságokon
a Békés Megyei Bíróság illetékességi területéhez tartozó helyi bíróságokon
a Borsod-Abaúj-Zemplén Megyei Bíróság illetékességi területéhez tartozó helyi bíróságokon
a Csongrád Megyei Bíróság illetékességi területéhez tartozó helyi bíróságokon
a Fejér Megyei Bíróság illetékességi területéhez tartozó helyi bíróságokon
a Győr-Moson-Sopron Megyei Bíróság illetékességi területéhez tartozó helyi bíróságokon
a Hajdú-Bihar Megyei Bíróság illetékességi területéhez tartozó helyi bíróságokon
a Heves Megyei Bíróság illetékességi területéhez tartozó helyi bíróságokon
a Jász-Nagykun-Szolnok Megyei Bíróság illetékességi területéhez tartozó helyi bíróságokon
a Komárom-Esztergom Megyei Bíróság illetékességi területéhez tartozó helyi bíróságokon
a Nógrád Megyei Bíróság illetékességi területéhez tartozó helyi bíróságokon
a Pest Megyei Bíróság illetékességi területéhez tartozó helyi bíróságokon
a Somogy Megyei Bíróság illetékességi területéhez tartozó helyi bíróságokon
a Szabolcs-Szatmár-Bereg Megyei Bíróság illetékességi területéhez tartozó helyi bíróságokon
a Tolna Megyei Bíróság illetékességi területéhez tartozó helyi bíróságokon
a Vas Megyei Bíróság illetékességi területéhez tartozó helyi bíróságokon
a Veszprém Megyei Bíróság illetékességi területéhez tartozó helyi bíróságokon
a Zala Megyei Bíróság illetékességi területéhez tartozó helyi bíróságokon
1 A törvényt az Országgyűlés a 2011. október 10-i ülésnapján fogadta el. A törvényt a 2017: CLXXIX. törvény 40. § 9. pontja hatályon kívül helyezte 2017. december 12. napjával.